ส่วนที่ 3 ฐานะการเงินและผลการดำเนินงาน

  รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทได้ตระหนักถึงภาระหน้าที่และความรับผิดชอบในฐานะกรรมการบริษัทจดทะเบียนในการเป็นผู้รับผิดชอบต่องบการเงินของ
บริษัท โอซีซี จำกัด (มหาชน)
ซึ่งงบการเงินดังกล่าวได้จัดทำขึ้นตามมาตรฐานการรายงานทางการเงิน (TFRS)
โดยมีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ประกอบกับการใช้ดุลยพินิจอย่างรอบคอบระมัดระวังและประมาณการที่สมเหตุสมผลในการจัดทำ
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
ตลอดจนได้แสดงคำอธิบายและการวิเคราะห์ฐานะการเงินและผลการดำเนินงานของบริษัท
เพื่อให้เกิดประโยชน์ต่อผู้ถือหุ้นและนักลงทุนทั่วไป ทั้งนี้
งบการเงินดังกล่าวได้ผ่านการตรวจสอบและให้ความเห็นอย่างไม่มีเงื่อนไขจากผู้สอบบัญชีรับอนุญาตที่เป็นอิสระ

นอกจากนี้คณะกรรมการบริษัทได้ส่งเสริมให้บริษัท มีการปฏิบัติตามหลักการกำกับดูแลกิจการที่ดี
ตลอดจนจัดให้มีระบบการบริหารความเสี่ยง
และระบบการควบคุมภายในที่มีประสิทธิภาพและประสิทธิผล
เพื่อให้มั่นใจได้ว่าการบันทึกข้อมูลทางบัญชีมีความถูกต้อง ครบถ้วน
และเพียงพอที่จะดำรงรักษาไว้ซึ่งทรัพย์สินของบริษัท
รวมถึงป้องกันไม่ให้เกิดการทุจริตหรือการดำเนินการที่ผิดปกติอย่างมีสาระสำคัญ

ในการนี้คณะกรรมการตรวจสอบของบริษัท
ซึ่งประกอบด้วยกรรมการที่เป็นอิสระได้ทำหน้าที่สอบทานเกี่ยวกับคุณภาพของรายงานทางการเงินและระบบการควบคุมภายใน
ซึ่งความเห็นของคณะกรรมการตรวจสอบได้ปรากฏในรายงานคณะกรรมการตรวจสอบ
ที่แสดงไว้ในรายงานประจำปีและแบบแสดงรายการข้อมูลประจำปี (แบบ 56-1) แล้ว

คณะกรรมการบริษัทจึงมีความเห็นว่าการกำกับดูแลกิจการที่ดี ระบบการบริหารความเสี่ยง
และระบบการควบคุมภายในของบริษัท มีความเพียงพอและเหมาะสม
สามารถสร้างความเชื่อมั่นอย่างสมเหตุสมผลได้ว่างบการเงินของบริษัท สำหรับปีสิ้นสุดวันที่ 31
ธันวาคม 2560 ได้จัดทำและเปิดเผยโดยถูกต้องตามที่ควรในสาระสำคัญ

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

1.  ข้อมูลทางการเงินที่สำคัญ

ข้อมูลทางการเงินโดยสรุปของบริษัท

(หน่วย 1 : 1000 บาท)

  ----------------------------- ----------- --------- ----------- --------- ----------- ---------
  รายการ                        ปี 2560                ปี 2559                ปี 2558      

  รายได้จากการขายและบริการ        1,359,385   100.00%   1,372,258   100.00%   1,403,977   100.00%

  หัก ต้นทุนขาย                    695,422     51.16%    697,076     50.80%    720,647     51.33%

  กำไรขั้นต้น                      663,963     48.84%    675,182     49.20%    683,330     48.67%

  หัก ค่าใช้จ่ายในการขายและบริหาร    630,195     46.36%    633,216     46.14%    632,076     45.02%

  กำไรจากการดำเนินงาน            33,768      2.48%     41,966      3.06%     51,254      3.65%

  บวก รายได้อื่น                   45,325      3.33%     45,240      3.30%     51,477      3.67%

  กำไรก่อนดอกเบี้ยจ่ายและภาษีเงินได้   79,093      5.82%     87,206      6.35%     102,731     7.32%

  หัก ดอกเบี้ยจ่าย                  486         0.04%     0.00                  0.00        

  กำไรก่อนภาษีเงินได้               78,607      5.78%     87,206      6.35%     102,731     7.32%

  หัก ภาษีเงินได้                   15,359      1.13%     16,418      1.20%     19,853      1.41%

  กำไร(ขาดทุน)สุทธิ                63,248      4.65%     70,788      5.16%     82,878      5.90%
  ----------------------------- ----------- --------- ----------- --------- ----------- ---------

  ---------------------- ----------- --------- ----------- --------- ----------- ---------
  รายได้รวม               1,404,710   100.00%   1,417,499   100.00%   1,455,454   100.00%

  ค่าใช้จ่ายรวม             1,326,103   94.40%    1,330,292   93.85%    1,352,723   92.94%

  กำไรก่อนภาษีเงินได้        78,607      5.60%     87,206      6.15%     102,731     7.06%

  หัก ภาษีเงินได้            15,359      1.09%     16,418      1.16%     19,853      1.36%

  กำไร(ขาดทุน)สุทธิ         63,248      4.50%     70,788      4.99%     82,878      5.69%
  ---------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  ------------------------------------------------ -------- ----- -------- ----- ------- -----
                                                   ปี 2560         ปี 2559         ปี 2558  

  อัตราส่วนสภาพคล่อง (LIQUIDITY RATIO)                                                      

  อัตราส่วนสภาพคล่อง                                  2.39     เท่า   3.71     เท่า   4.03    เท่า

  อัตราส่วนสภาพคล่องหมุนเร็ว                            0.88     เท่า   1.27     เท่า   1.57    เท่า

  อัตราส่วนสภาพคล่องกระแสเงินสด                        0.45     เท่า   0.47     เท่า   0.19    เท่า

  อัตราส่วนหมุนเวียนลูกหนี้การค้า                          6.16     เท่า   6.34     เท่า   6.54    เท่า

  ระยะเวลาเก็บหนี้เฉลี่ย                                58       วัน    57       วัน    55      วัน

  อัตราส่วนหมุนเวียนสินค้าคงเหลือ                         2.77     เท่า   2.80     เท่า   3.09    เท่า

  ระยะเวลาขายสินค้าเฉลี่ย                              130      วัน    129      วัน    117     วัน

  อัตราส่วนหมุนเวียนเจ้าหนี้                              5.54     เท่า   6.18     เท่า   6.10    เท่า

  ระยะเวลาชำระหนี้                                   65       วัน    58       วัน    59      วัน

  Cash Cycle                                       123      วัน    128      วัน    113     วัน

  อัตราส่วนแสดงความสามารถในการหากำไร(PROFITABILITY                                         
  RATIO)                                                                                 

  อัตรากำไรขั้นต้น                                     48.84    %     49.20    %     48.67   %

  อัตรากำไรจากการดำเนินงาน                           2.48     %     3.06     %     3.65    %

  อัตรากำไรอื่น                                       3.23     %     3.19     %     3.54    %

  อัตราส่วนเงินสดต่อการทำกำไร                          339.56   %     219.44   %     76.06   %

  อัตรากำไรสุทธิ                                      4.50     %     4.99     %     5.69    %

  อัตราผลตอบแทนผู้ถือหุ้น                                7.31     %     8.59     %     10.44   %

  อัตราส่วนแสดงประสิทธิภาพในการดำเนินงาน (EFFICIENCY                                          
  RATIO)                                                                                 

  อัตราผลตอบแทนจากสินทรัพย์                            5.22     %     6.36     %     7.63    %

  อัตราผลตอบแทนจากสินทรัพย์ถาวร                        27.53    %     42.63    %     48.95   %

  อัตราการหมุนของสินทรัพย์                              1.16     เท่า   1.27     เท่า   1.34    เท่า

  อัตราส่วนวิเคราะห์นโยบายทางการเงิน(FINANCIAL RATIO)                                         

  อัตราส่วนหนี้สินต่อส่วนของผู้ถือหุ้น                         0.44     เท่า   0.36     เท่า   0.34    เท่า

  อัตราส่วนความสามารถชำระดอกเบี้ย                      162.87   เท่า   NA             NA      

  อัตราส่วนความสามารถชำระภาระผูกพัน                    0.86     เท่า   0.93     เท่า   0.77    เท่า

  อัตราการจ่ายเงินปันผล                                               59.33    %     50.68   %
  ------------------------------------------------ -------- ----- -------- ----- ------- -----

2.  การวิเคราะห์และคำอธิบายของฝ่ายจัดการ

1.  ผลการดำเนินงานและฐานะการเงิน

    1.  ภาพรวมของผลการดำเนินงานและฐานะการเงินที่ผ่านมา

ในปี 2560 บริษัทมีรายได้รวม 1,404.71 ล้านบาท เปรียบเทียบกับปีก่อนลดลง 12.79 ล้านบาท
คิดเป็นอัตราส่วนลดลง 0.90% มีค่าใช้จ่ายรวมทั้งสิ้น 1,325.62 ล้านบาท ลดลงจากปีก่อน 4.68
ล้านบาท คิดเป็นอัตราส่วนลดลง 0.35% และมีกำไรสุทธิหลังจากหักภาษีเงินได้นิติบุคคลแล้ว 63.25
ล้านบาท เปรียบเทียบกับปีก่อนลดลง 7.54 ล้านบาท คิดเป็นอัตราส่วนลดลง 10.65%

สินทรัพย์รวม ณ วันที่ 31 ธันวาคม 2560 มีมูลค่า 1,279.72 ล้านบาท เพิ่มขึ้นจากปีก่อน 135.50
ล้านบาท หรือ 11.84% โดยมีสินทรัพย์หมุนเวียนลดลง 58.99 ล้านบาท
และมีสินทรัพย์ไม่หมุนเวียนเพิ่มขึ้น 194.50 ล้านบาท
สินทรัพย์หมุนเวียนมีเงินสดและรายการเทียบเท่าเงินสดลดลง 18.42 ล้านบาท
เงินลงทุนชั่วคราวลดลง 170.71 ล้านบาท
มาจากการลดลงของตราสารทุนถือไว้เพื่อค้าและเงินฝากประจำระยะเวลาไม่เกิน 1 ปี
ลูกหนี้การค้าและลูกหนี้อื่นเพิ่มขึ้น 15.63 ล้านบาท
เป็นลูกหนี้ที่ยังไม่ครบกำหนดชำระจากการขายที่เพิ่มขึ้นในช่วงปลายปี สินค้าคงคลังลดลง 30.06
ล้านบาท
เนื่องมาจากการบริหารจัดการสินค้าคงคลังได้อย่างมีประสิทธิภาพด้วยการปรับปริมาณการสั่งซื้อสินค้าให้สอดคล้องกับความต้องการของผู้บริโภค
สินทรัพย์หมุนเวียนอื่นเพิ่มขึ้น 0.32 ล้านบาท
สินทรัพย์ไม่หมุนเวียนที่จัดประเภทเป็นสินทรัพย์ที่ถือไว้เพื่อขาย 144.25 ล้านบาท
สินทรัพย์ไม่หมุนเวียนมีเงินลงทุนเผื่อขายเพิ่มขึ้น 19.88 ล้านบาท
เกิดจากการเพิ่มขึ้นของราคาตลาดตราสารทุนที่เป็นหลักทรัพย์เผื่อขาย เงินลงทุนระยะยาวอื่นเพิ่มขึ้น
2.94 ล้านบาท เงินให้กู้ยืมแก่บริษัทอื่นที่เกี่ยวข้องกัน 9.15 ล้านบาท
อสังหาริมทรัพย์เพื่อการลงทุนเพิ่มขึ้น 141.55 ล้านบาท เกิดจากการซื้อที่ดินเพิ่ม
ส่วนอาคารและอุปกรณ์สุทธิลดลง 2.54 ล้านบาท สินทรัพย์ไม่มีตัวตนสุทธิลดลง 0.81 ล้านบาท
สิทธิการเช่าเพิ่มขึ้น 30.36 ล้านบาท
มาจากการต่อสัญญาเช่าที่ดินพร้อมสิ่งปลูกสร้างซึ่งเป็นที่ตั้งของบริษัท
สินทรัพย์ภาษีเงินได้รอการตัดบัญชีลดลง 4.71 ล้านบาท และมีสินทรัพย์ไม่หมุนเวียนอื่นลดลง 1.34
ล้านบาท

เศรษฐกิจไทยในปี 2560 ที่ผ่านมามีทิศทางการเติบโตแบบแยกส่วน
โดยภาคการส่งออกสินค้าฟื้นตัวอย่างโดดเด่นในเกือบทุกหมวดสินค้า
และภาคการท่องเที่ยวมีแนวโน้มเติบโตได้ดี
จากการฟื้นตัวของจำนวนนักท่องเที่ยวและมีบทบาทสำคัญต่อการขยายตัวทางเศรษฐกิจต่อเนื่องจากปีก่อน
ส่งผลให้ธุรกิจบริการที่เกี่ยวเนื่องกับการท่องเที่ยวขยายตัว แต่การบริโภคภาคเอกชนยังคงชะลอตัว
โดยมีปัจจัยถ่วงจากตลาดแรงงานที่ยังไม่ฟื้นตัว รวมถึงรายได้ครัวเรือนภาคเกษตรที่อยู่ในระดับต่ำ
อีกทั้งยังมีหนี้อยู่ในระดับสูง กำลังซื้อโดยรวมของครัวเรือนจึงยังไม่เข้มแข็งนัก
การใช้จ่ายในประเทศฝืดเคือง
ส่งผลให้ภาครัฐต้องกระตุ้นเศรษฐกิจทั้งทางตรงและทางอ้อมเป็นระยะทั้งมาตรการช่วยเหลือผู้มีรายได้น้อยและมาตรการกระตุ้นขนาดเล็กตามต่างจังหวัด
ส่วนการลงทุนภาคเอกชนยังอยู่ในระดับต่ำ โดยส่วนมากเป็นการลงทุนในภาคบริการ
ขณะที่การลงทุนในภาคอุตสาหกรรมยังคงซบเซาจากอัตราการใช้กำลังการผลิตรวมที่ยังไม่เพิ่มขึ้น
ประกอบกับสถาบันการเงินระมัดระวังการให้สินเชื่อแก่ธุรกิจ
โดยเฉพาะธุรกิจขนาดกลางและขนาดย่อม
ตลอดจนการลงทุนภาครัฐชะลอลงในระยะสั้นหลังจากเร่งเบิกจ่ายไปในช่วงปีก่อนหน้า

จากสภาวะเศรษฐกิจที่ต้องเผชิญกับปัจจัยลบและสภาพแวดล้อมทางธุรกิจเต็มไปด้วยความไม่แน่นอนสูง
มีการเปลี่ยนแปลงอยู่ตลอดเวลา ผู้บริโภคยังมีภาระหนี้ครัวเรือนเดิมในระดับสูง
จึงได้ชะลอการซื้อสินค้าลงโดยเลือกซื้อสินค้าเท่าที่จำเป็นและบริโภคในปริมาณที่จำกัด
ประกอบกับภาวะการแข่งขันที่นับวันยิ่งทวีความรุนแรงมากยิ่งขึ้น
มีคู่แข่งขันเข้ามาในตลาดอย่างต่อเนื่อง
ถึงแม้ว่าบริษัทมีการทำกิจกรรมส่งเสริมการขายที่เข้มข้นขึ้นในหลากหลายรูปแบบเพื่อกระตุ้นกำลังซื้อแล้วก็ตาม
ก็ยังไม่สามารถเพิ่มรายได้ให้มีการเติบโตได้ซึ่งคู่แข่งหลายรายต่างก็ประสบกับปัญหากำลังซื้อที่มีอยู่อย่างจำกัดเช่นเดียวกัน

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การลงทุนโครงสร้างพื้นฐานขนาดใหญ่ของภาครัฐยังอยู่ในระยะเริ่มต้น
    สถาบันการเงินเพิ่มความเข้มงวดในการให้สินเชื่อแก่ธุรกิจ
    ราคาพืชผลทางการเกษตรที่อยู่ในระดับต่ำ
    การชะลอตัวของการผลิตภาคอุตสาหกรรมซึ่งกระทบต่อรายได้ครัวเรือน
    ความเชื่อมั่นผู้บริโภคยังอยู่ในระดับต่ำ
    การลดกิจกรรมรื่นเริงในช่วงไว้อาลัยซึ่งส่งผลต่อกิจกรรมทางเศรษฐกิจในประเทศ
    สิ่งเหล่านี้มีผลกระทบต่อกำลังซื้อและการจับจ่ายน้อยลง

2.  อัตราเงินเฟ้อปัจจุบันมีทิศทางทรงตัวตามการชะลอตัวของอุปสงค์ภายในประเทศ
    อย่างไรก็ดีอัตราเงินเฟ้อยังอยู่ในระดับต่ำ
    จึงไม่ส่งผลกระทบต่อค่าครองชีพของประชาชนมากนัก
    ส่วนค่าเงินบาทมีทิศทางแข็งค่าขึ้นเมื่อเปรียบเทียบกับเงินสกุลดอลลาร์สหรัฐฯ
    จึงไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  นโยบายและแผนงานบริษัทในการปรับตัว

    1.  จากสภาพตลาดที่มีการแข่งขันกันอย่างรุนแรงมากยิ่งขึ้น
        ซึ่งมีทั้งคู่แข่งรายเดิมและรายใหม่ที่โถมเข้าสู่ตลาดอย่างต่อเนื่อง
        โดยใช้กลยุทธ์ที่หลากหลายมิติเพื่อช่วงชิงส่วนแบ่งทางการตลาด
        บริษัทได้วางกลยุทธ์เพื่อรักษาฐานลูกค้าเก่า
        พร้อมกับได้พยายามเพิ่มจำนวนกลุ่มลูกค้าใหม่ด้วยการจัดกิจกรรม ณ
        จุดขายเพื่อกระตุ้นให้เกิดการทดลองใช้ผลิตภัณฑ์และการโฆษณาประชาสัมพันธ์แบรนด์สินค้าให้ตรงกลุ่มเป้าหมายเพื่อสร้างการรับรู้และสนใจทดลองใช้สินค้า

    2.  บริษัทยังคงให้ความสำคัญในการคิดค้นพัฒนาผลิตภัณฑ์ที่มีนวัตกรรมโดดเด่น
        เพื่อตอบสนองความต้องการของผู้บริโภคในทุกโอกาสและปรับปรุงคุณภาพการให้บริการในด้านต่างๆ
        เพื่อสร้างความเชื่อมั่นและความพึงพอใจสูงสุดให้กับผู้บริโภค

    3.  ส่งเสริมความรู้ความสามารถของพนักงานในทุกระดับด้วยการจัดอบรมเพิ่มทักษะตามกลยุทธ์การเติบโตของธุรกิจ
        เพื่อให้มีศักยภาพนำพาธุรกิจไปสู่ความเป็นเลิศอย่างยั่งยืน การสร้างทีมงาน Culture
        Working Team เพื่อร่วมรณรงค์การปลูกฝังสร้างค่านิยม 6 งาม
        ภายใต้วัฒนธรรมองค์กร BEAUTY from within
        ร่วมกันกำหนดแผนปฏิบัติการเพื่อให้แต่ละหน่วยงานพร้อมร่วมแรงร่วมใจก้าวไปสู่จุดหมายเดียวกัน
        สร้างวัฒนธรรมการทำงานร่วมกันที่เปิดใจรับฟังและกล้าเสนอแนวคิดในการทำงานใหม่ๆ
        ให้ความสำคัญกับการทำงานร่วมกันเป็นทีมอย่างมืออาชีพ
        ส่งเสริมสนับสนุนให้เกิดการแลกเปลี่ยนแบ่งปันความรู้และเรียนรู้ร่วมกันระหว่างกลุ่มพนักงานในแต่ละสายวิชาชีพผ่านสื่อต่างๆ
        ภายในบริษัทโดยเฉพาะช่องทางการสื่อสาร Intranet Web Board

3.  ผลการดำเนินงานของแต่ละสายผลิตภัณฑ์

ในปี 2560 บริษัทมีรายได้จากการขายรวม 1,359.39 ล้านบาท ลดลงจากปีก่อน 0.94%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เครื่องดนตรี

มียอดขาย 1,184.81 ล้านบาท คิดเป็นสัดส่วนเท่ากับ 87.16% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 0.35%
มาจากการเพิ่มขึ้นในเชิงปริมาณด้วยการขยายจุดจัดจำหน่ายและจัดกิจกรรมโปรโมชั่นเพื่อกระตุ้นกำลังซื้ออย่างต่อเนื่อง

2.  ผลิตภัณฑ์เสื้อผ้า

มียอดขาย 174.58 ล้านบาท คิดเป็นสัดส่วนเท่ากับ 12.84% ของยอดขายรวมทั้งบริษัท
เปรียบเทียบกับปีก่อนมีอัตราลดลง 8.88%
ซึ่งได้รับผลกระทบโดยตรงจากสภาพเศรษฐกิจและกำลังซื้อที่มีอยู่อย่างจำกัด
ประกอบกับผู้บริโภคยังมีภาระหนี้สินครัวเรือนที่อยู่ในระดับสูง จึงต้องควบคุมค่าใช้จ่ายที่ฟุ่มเฟือย
จับจ่ายใช้สอยอย่างประหยัดและซื้อเท่าที่จำเป็นโดยเน้นประโยชน์ใช้สอย

4.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

5.  การรายงานผลของผู้สอบบัญชีรับอนุญาต

ในปีที่ผ่านมา
ผู้สอบบัญชีรับอนุญาตได้ตรวจสอบงบการเงินของบริษัทและแสดงความเห็นว่างบการเงินดังกล่าวถูกต้องตามที่ควรในสาระสำคัญตามมาตรฐานการรายงานทางการเงิน

6.  การเปลี่ยนแปลงนโยบายการบัญชีที่สำคัญ

การเปลี่ยนแปลงนโยบายการบัญชีในปี 2560
ไม่ส่งผลกระทบอย่างเป็นสาระสำคัญต่อการรายงานงบการเงินของบริษัท

2.  ความสามารถในการทำกำไร

    1.  รายได้

ในปี 2560 บริษัทมีรายได้รวม 1,404.71 ล้านบาท เปรียบเทียบกับปีก่อนลดลง 12.79 ล้านบาท
คิดเป็นอัตราส่วนลดลง 0.90% รายได้หลักมาจากยอดขาย 1,359.39 ล้านบาท ซึ่งลดลงจากปีก่อน
0.94% โดยมาจาก 2 สายผลิตภัณฑ์หลักที่กล่าวถึงข้างต้น

2.  ต้นทุนขายและค่าใช้จ่าย

ในปี 2560 ที่ผ่านมา มีต้นทุนสินค้าขาย 695.42 ล้านบาท คิดเป็นสัดส่วน 51.16%
ของยอดขายสุทธิซึ่งเพิ่มขึ้นจากปีก่อน 0.36% เกิดจากการขายสินค้าที่มีต้นทุนสูงในสัดส่วนที่มากขึ้น
และจัดรายการแถมสินค้าเพื่อระบายสินค้าคงคลังที่มีการเคลื่อนไหวช้า
ส่วนค่าใช้จ่ายในการขายและบริหารมีจำนวนทั้งสิ้น 630.19 ล้านบาท โดยลดลงจากปีก่อน 3.02
ล้านบาท คิดเป็น 0.48% มาจากหมวดส่งเสริมการตลาด
ซึ่งเป็นไปตามทิศทางเดียวกับการลดลงของยอดขาย

ในปีที่ผ่านมา บริษัทมีภาระดอกเบี้ยจ่าย 0.49 ล้านบาท
เนื่องจากมีเงินกู้ยืมระยะสั้นจากสถาบันการเงินเพื่อนำไปชำระค่าที่ดิน แต่อย่างไรก็ตาม
บริษัทยังมีสภาพคล่องอยู่ในระดับที่ดี

3.  รายได้อื่นๆ

รายได้ซึ่งไม่ได้เกิดจากการดำเนินงานตามปกติ ประกอบด้วย เงินปันผล ดอกเบี้ยรับ ค่าเช่ารับ
เงินสนับสนุนส่งเสริมการขายจากซัพพลายเออร์ และอื่นๆ รวมเป็นจำนวน 45.33 ล้านบาท
เพิ่มขึ้นจากปีก่อน 0.08 ล้านบาท หรือเพิ่มขึ้น 0.19%

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 33.77 ล้านบาท ลดลงจากปีก่อน 8.20 ล้านบาท คิดเป็น
19.53% เนื่องจากเหตุผลที่กล่าวมาข้างต้น แต่เมื่อรวมรายได้อื่นๆ และหักดอกเบี้ยจ่ายแล้ว
ส่งผลให้มีกำไรก่อนภาษีเงินได้นิติบุคคล 78.61 ล้านบาท ลดลงจากปีก่อน 8.60 ล้านบาท
หรือคิดเป็น 9.86% และเมื่อหักภาษีเงินได้นิติบุคคลแล้วคงเหลือกำไรสุทธิ 63.25 ล้านบาท
ลดลงจากปีก่อน 10.65%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 1.81 เท่า เพิ่มขึ้นจากปีก่อน
0.51 เท่า ซึ่งถือว่าอยู่ในระดับที่ดี

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2559 เป็นจำนวนเงิน 42.00 ล้านบาท เปรียบเทียบสัดส่วนเท่ากับ
59.33% ของกำไรสุทธิในปี 2559 ซึ่งสอดคล้องกับนโยบายการจ่ายเงินปันผลของบริษัท

3.  ความสามารถในการบริหารสินทรัพย์

    1.  คุณภาพของลูกหนี้

  ลูกหนี้การค้าที่มีอายุเกิน 3 เดือน จำนวนเงิน 6.32 ล้านบาท เปรียบเทียบกับปีก่อนเพิ่มขึ้น
  14.87% แต่หากคิดเป็นสัดส่วนมีเพียง 3.22% ของลูกหนี้การค้าทั้งหมด
  สะท้อนให้เห็นถึงการบริหารสินเชื่อที่ยังอยู่ในระดับที่ดี
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 8.48 ล้านบาท

2.  สินค้าคงเหลือและการด้อยค่า

  ณ สิ้นปี มีสินค้าคงคลัง 236.27 ล้านบาท
  บริษัทมีการสำรองค่าเผื่อด้อยค่าของสินค้าโดยใช้เกณฑ์เดียวกับปีก่อน โดยปีนี้มียอดสำรองคงค้าง
  2.53 ล้านบาท คิดเป็นสัดส่วน 1.07%

3.  การลงทุน

  ในปีที่ผ่านมา
  บริษัทไม่ได้มีรายการลงทุนเพิ่มที่มีนัยสำคัญเนื่องจากสถานการณ์ทางการเมืองและภาวะเศรษฐกิจที่ไม่เอื้ออำนวย
  อย่างไรก็ดีหากสภาพตลาดภายนอกโดยรวมปรับตัวดีขึ้น บริษัทก็พร้อมที่จะขยายการลงทุน

4.  สภาพคล่องและแหล่งเงินทุน

    1.  ความเหมาะสมของโครงสร้างเงินทุน

        1.  โครงสร้างเงินทุน

บริษัทมีอัตราส่วนหนี้สินต่อส่วนของผู้ถือหุ้น (Debt to Equity) 0.44 เท่า เพิ่มขึ้นจากปีก่อน
0.08 เท่า มาจากมีเงินกู้ยืมระยะสั้นจากธนาคารซึ่งมียอดคงค้าง 80.00 ล้านบาท
เพื่อนำเงินไปซื้อที่ดินเป็นการเพิ่มสินทรัพย์ของบริษัท
แต่อัตราส่วนดังกล่าวยังคงอยู่ในระดับต่ำซึ่งแสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
บริษัทก็จะมีความสามารถในการขยายการลงทุนโดยใช้เงินสะสมที่มีอยู่ควบคู่กับการใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

สิ้นปี 2560 ส่วนของผู้ถือหุ้นมีมูลค่า 890.86 ล้านบาท เพิ่มขึ้นจากปีก่อน 51.39
ล้านบาทหรือเท่ากับ 6.12% โดยเป็นการเพิ่มขึ้นจากกำไรสุทธิประจำปี 63.25 ล้านบาท
บวกเพิ่มด้วยผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
15.91 ล้านบาท และผลกำไรจากการวัดมูลค่าใหม่ของผลประโยชน์พนักงาน 14.23 ล้านบาท
หักลดการจ่ายเงินปันผลสำหรับปี 2559 จำนวนเงิน 42.00 ล้านบาท

3.  กระแสเงินสด

ในปี 2560 มีเงินสดสุทธิจากกิจกรรมดำเนินงาน 114.67 ล้านบาท เพิ่มขึ้นจากปีก่อนจำนวน
22.58 ล้านบาท เนื่องมาจากการลดลงของสินค้าคงคลัง เงินสดสุทธิใช้ไปในกิจกรรมลงทุนมีทั้งสิ้น
171.09 ล้านบาท ซึ่งเกิดจากเงินสดจ่ายในการซื้ออสังหาริมทรัพย์เพื่อการลงทุน 285.80 ล้านบาท
ซื้อสิทธิการเช่า 33.00 ล้านบาท ให้กู้ยืมแก่บริษัทที่เกี่ยวข้องกัน 9.15 ล้านบาท
ซื้ออาคารและอุปกรณ์ 8.14 ล้านบาท ซื้อสินทรัพย์ไม่มีตัวตนอื่น 0.18 ล้านบาท
แต่มีเงินสดรับจากเงินลงทุนสุทธิ 164.69 ล้านบาทและจากการจำหน่ายอาคารและอุปกรณ์ 0.49
ล้านบาท ส่วนเงินสดสุทธิได้มาจากกิจกรรมจัดหาเงินมีทั้งสิ้น 38.00 ล้านบาท
มาจากเงินสดรับจากเงินกู้ยืมระยะสั้น 80.00 ล้านบาทหักการจ่ายเงินปันผลให้ผู้ถือหุ้น 42.00
ล้านบาท เมื่อรวมกับเงินสดต้นปีแล้วมีเงินสดคงเหลือ ณ สิ้นปี 37.26 ล้านบาท

4.  หนี้สิน

สิ้นปี 2560 บริษัทมีหนี้สินรวม 388.86 ล้านบาท เพิ่มขึ้นจากปีก่อน 84.11 ล้านบาท
มาจากเงินกู้ยืมระยะสั้นจากสถาบันการเงิน
และหนี้สินส่วนใหญ่อยู่ในกลุ่มหนี้สินหมุนเวียนที่เกี่ยวกับการค้าซึ่งบริษัทได้ชำระตรงตามกำหนดเวลาเสมอ

2.  สภาพคล่องและความสามารถในการชำระหนี้

ณ สิ้นปี 2560 อัตราส่วนสภาพคล่องเท่ากับ 2.39 เท่า ลดลงจากปีก่อน 1.32 เท่า
และอัตราส่วนสภาพคล่องหมุนเร็วเท่ากับ 0.88 เท่า ลดลงจากปีก่อน 0.39 เท่า
มาจากเงินกู้ยืมระยะสั้น แต่ยังคงมีสภาพคล่องในระดับที่สูงและเงินทุนหมุนเวียนยังมีอยู่อย่างเพียงพอ
หากมองในภาพรวม Cash Cycle จะเฉลี่ยอยู่ที่ 123 วัน มีค่าลดลงจากปีก่อน 5 วัน
โดยมีผลมาจากระยะเวลาการชำระหนี้แก่เจ้าหนี้เฉลี่ยที่ยาวขึ้น

เนื่องจากสินทรัพย์หมุนเวียนมีมูลค่า 723.46 ล้านบาท สูงกว่าหนี้สินหมุนเวียนเป็นจำนวนเงิน
421.30 ล้านบาท
ย่อมเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

5.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามแหล่งข้อมูลต่างๆ ได้คาดการณ์เกี่ยวกับสภาวะเศรษฐกิจไทยในปี 2561 ว่า
มีแนวโน้มขยายตัวอย่างต่อเนื่อง
โดยแรงขับเคลื่อนสำคัญมาจากภาคการส่งออกตามสภาพเศรษฐกิจโลกที่ฟื้นตัวดี
และภาคการท่องเที่ยวที่ขยายตัวโดยปริมาณนักท่องเที่ยวต่างชาติน่าจะเพิ่มมากขึ้นซึ่งนำโดยนักท่องเที่ยวจีน
รวมถึงการใช้จ่ายและมาตรการกระตุ้นเศรษฐกิจภาครัฐที่จะกลับมาเร่งเบิกจ่าย
โดยเฉพาะแผนโครงการลงทุนโครงสร้างพื้นฐานด้านคมนาคมใหม่ๆ อาทิ
โครงการรถไฟทางคู่และรถไฟฟ้าในเขตเมือง โครงการรถไฟฟ้าความเร็วสูง
โครงการมอเตอร์เวย์
ซึ่งจะช่วยสร้างความเชื่อมั่นให้ภาคธุรกิจและกระตุ้นให้เกิดการลงทุนภาคเอกชนที่เกี่ยวข้องกับโครงการภาครัฐได้
ประกอบกับมาตรการเร่งรัดการลงทุนภาคเอกชน อาทิ มาตรการช่วยเหลือทางการเงิน SMEs,
มาตรการเร่งรัดการลงทุนในเขตเศรษฐกิจพิเศษภาคตะวันออก หรือ Eastern Economic
Corridor โดยให้สิทธิประโยชน์ในการลงทุนเพิ่มขึ้น
จะช่วยสร้างความเชื่อมั่นและบรรยากาศการลงทุนโดยรวมปรับตัวดีขึ้น
รวมไปถึงนโยบายการเงินยังอยู่ในทิศทางที่ผ่อนปรน
อย่างไรก็ตามเศรษฐกิจไทยยังคงเผชิญปัจจัยเสี่ยงจากการบริโภคภาคเอกชนที่ยังมีแนวโน้มไม่ฟื้นตัว
กำลังซื้อในภาคครัวเรือนที่มีรายได้ระดับปานกลางถึงล่างยังคงอ่อนแอจากรายได้ที่ปรับเพิ่มขึ้นไม่มากและยังไม่กระจายตัวเท่าที่ควร
อีกทั้งยังมีภาระหนี้ที่อยู่ในระดับสูง

อย่างไรก็ดี บริษัทจะดำเนินกิจการด้วยความไม่ประมาท
โดยคำนึงถึงปัจจัยความเสี่ยงในการประกอบธุรกิจอย่างรอบด้าน
บริหารองค์กรอย่างระมัดระวังด้วยการตระเตรียมความพร้อมไว้ล่วงหน้าเพื่อรับมือกับสถานการณ์ต่างๆ
ที่จะเกิดขึ้น พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุผล
กำหนดแผนฉุกเฉินรองรับกับเหตุการณ์กรณีเลวร้าย ยึดหลักการกำกับดูแลกิจการที่ดี
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
เน้นการติดตามผลจากระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
เพิ่มพูนทักษะและพัฒนาศักยภาพของพนักงานให้บริหารงานได้อย่างมืออาชีพ
เสริมสร้างบรรยากาศการทำงานที่ดีเพื่อให้เกิดพลังร่วมและพร้อมที่จะก้าวไปสู่ความสำเร็จร่วมกันอย่างยั่งยืนตลอดไป